Volvo tester trådløs opladning af elbiler i Göteborg

Trådløs opladning af elbiler lyder som en drøm. Men virker det i realiteten? Det vil Volvo over de næste tre år undersøge, ved at installere trådløse opladere på en række parkeringspladser i Göteborg. ‘Forsøgskaninen’ er Nordens største taxaselskab, Cabonline, der i perioden vil køre i den fuldelektriske Volvo XC40. Naturligvis en i tilpasset udgave, der kan oplades trådløst.

Den trådløse opladningstest er et af mange projekter, der er skitseret i det strategiske initiativ ’Gothenborg Green City Zone’. Her bruges udvalgte områder i byen som realistiske testcentre til udvikling af bæredygtige teknologier.

“Gothenborg Green City Zone giver os mulighed for at afprøve spændende nye teknologier i et autentisk miljø og evaluere dem over tid. Med henblik på en eventuel senere bredere introduktion,” udtaler Mats Moberg, forsknings- og udviklingschef hos Volvo Cars.

“Test af nye opladningsteknologier sammen med udvalgte partnere er en god måde hvorpå vi kan evaluere alternative opladningsmuligheder.”

Opladningen er automatisk

Opladningen starter automatisk, når et kompatibelt køretøj parkerer over et ladepunkt, der er indlejret i gaden. Dermed klares opladningen nemt og bekvemt, uden at føreren behøver at stige ud af bilen.

Ladestationen sender energi gennem ladepunktet, som opfanges af en modtagerenhed i bilen. For at positionere bilen korrekt i forhold til ladepunktet bruger Volvoen sit 360-graders kamerasystem.

Effekten på trådløs opladning i Volvo-form vil være mere end 40 kW, hvilket gør ladehastighederne omkring fire gange hurtigere end en kablet 11 kW lader og næsten lige så hurtig som en kablet 50 kW hurtiglader.

Bilerne vil blive brugt mere end 12 timer om dagen og køre 100.000 km om året, hvilket vil give Volvo Cars en nyttig holdbarhedstest af de nye fuldelektriske Volvo-modeller.

De ladestationer, der anvendes i testen, leveres af Momentum Dynamics, en af de førende leverandører af trådløse elektriske ladesystemer. Andre partnere, der er involveret i det trådløse opladningsprojekt, omfatter virksomhedens egne svenske forhandlere, Volvo Bil og Volvo Car Sörred, det svenske energiselskab Vattenfall og dets ladenetværk InCharge, Gøteborgs energiselskab Göteborg Energi og Business Region Gothenborg, et økonomisk udviklingsagentur ejet af byen Gøteborg.

Volvo tester trådløs opladning af elbiler i Göteborg