Tesla investerer i trådløs opladning af elbiler

Rebecca Tinucci, som er ansvarlig for opladningsinfrastrukturen hos Tesla, sagde i marts, at de udforsker teknologier for at forbedre opladningsoplevelsen. I den forbindelse viste hun ovenstående billede af en Tesla Model S under trådløs opladning.

Det var åbenbart ikke helt tilfældigt, for nu melder tyske medier, at Tesla har købt ladeselskabet Wiferion. Et selskab, der netop har specialiseret sig i trådløse ladeløsninger.

Blandt sine produkter fremviser Wiferion i dag teknologier til opladning af lagerrobotter og logistikflows uden kabler. At teknologien også kan finde vej ind i Teslas fremtidige elbiler er tydeligvis ikke en fjern tanke.

Tesla har ikke officelt kommenteret opkøbet. Men ifølge tyske virksomhedsregistre har Wiferion nu officielt skiftet navn til Tesla Engineering Germany GmbH. Navneændringen er dog endnu ikke trådt igennem på selskabets hjemmeside.

I Teslas seneste regnskab fremgår det, at de har brugt 75 mio. dollars, svarende til en kvart milliard kroner, på virksomhedsopkøb i det seneste kvartal.

Læs også: Volvo tester trådløs opladning af elbiler i Göteborg.

Video er viser den teknologi, Tesla nu ejer.

Tesla investerer i trådløs opladning af elbiler